***Gymnázium Dr.C.Daxnera, ul. Dr. C. Daxnera č.88, Vranov nad Topľou***

**ŠTATÚT RADY ŠKOLY**

V súlade so zákonom NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon č. 596/2003 Z. z.“) a v súlade s ustanovením § 9 vyhlášky Ministerstva školstva SR č. 230/2009 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení neskorších predpisov (ďalej len „vyhláška č. 230/2009 Z. z.“), sa vydáva tento štatút Rady školy.

**Čl. 1**

**Základné ustanovenia**

1. Rada školy sa zriaďuje pri ***Gymnáziu,ul.Dr.C.Daxnera č.88, Vranov nad Topľou.***
2. Sídlo Rady školy je zhodné so sídlom školy.

**Čl. 2**

**Pôsobnosť a poslanie Rady školy**

1. Rada školy je iniciatívnym a poradným samosprávnym orgánom, ktorý vyjadruje a presadzuje verejné záujmy a záujmy rodičov, pedagogických zamestnancov,  ostatných zamestnancov školy a žiakov školy v oblasti výchovy a vzdelávania. Plní funkciu verejnej kontroly práce vedúcich zamestnancov školy.
2. Rada školy je rozhodujúcim orgánom vo veci výberu a návrhu uchádzača na vymenovanie riaditeľa školy na základe výberového konania; v tomto smere je orgánom spoločenského riadenia a správy, založenej na demokratických princípoch a zodpovednosti za plnenie poslania a úloh školy ako verejnej spoločensko-pedagogickej inštitúcie.
3. Funkčné obdobie Rady školy je štyri roky s legislatívne vymedzenou možnosťou kooptovania nových členov.

**Čl. 3**

**Činnosť rady školy**

1. Rada školy sa vyjadruje ku všetkým závažným skutočnostiam, ktoré sa vzťahujú k práci školy.
2. Rada školy:
   1. uskutočňuje výberové konanie na vymenovanie riaditeľa školy,
   2. navrhuje na základe výberového konania kandidáta na vymenovanie do funkcie riaditeľa školy, predkladá návrh na odvolanie riaditeľa školy alebo sa vyjadruje k návrhu na odvolanie riaditeľa školy podľa § 3 ods. 8 písm. b) a c) zákona č. 596/2003 Z. z., návrh na odvolanie riaditeľa predkladá vždy s odôvodnením,
   3. vyjadruje sa ku koncepčným zámerom rozvoja školy, k návrhu na zrušenie školy a ku skutočnostiam uvedeným v § 5 ods. 7 zákona č. 596 /2003 Z. z. najmä:

1. k návrhu na počty prijímaných žiakov a návrhu na počty tried,

2. ku kritériám prijímacieho konania,

3. k návrhu na zavedenie študijných odborov a ich zameraní,

4. návrhu školského vzdelávacieho programu a výchovného programu,

5. k informáciám o pedagogicko–organizačnom a materiálno–technickom zabezpečení výchovno–vzdelávacieho procesu,

6. ku správe o výchovno–vzdelávacej činnosti, jej výsledkoch a podmienkach pre školy pre realizáciu výchovno–vzdelávacej činnosti a vykonávanie mimoškolských aktivít,

7. k návrhu rozpočtu,

8. k návrhu na vykonávanie podnikateľskej činnosti školy,

9. k správe o výchovno–vzdelávacej činnosti, jej výsledkoch a podmienkach,

10. k správe o výsledkoch hospodárenia školy,

11. ku koncepčnému zámeru rozvoja školy a k jeho vyhodnoteniu, rozpracovanému najmenej na dva roky.

(3) V naliehavých prípadoch alebo v časovej tiesni, môžu členovia Rady školy prijímať stanoviská formou per rollam – rozhodovanie bez zvolania zasadnutia Rady školy pri dodržaní nasledujúceho postupu:

* 1. v tomto prípade predseda Rady školy predloží e-mailom rokovací materiál a návrh stanoviska

Rady školy na vyjadrenie sa k predloženému návrhu v stanovenej lehote,

* 1. členovia Rady školy majú lehotu 5 pracovných dní odo dňa prijatia návrhu v písomnej podobe na vyjadrenie sa k tomuto návrhu. V odôvodnených prípadoch môže byť táto lehota rozhodnutím predsedu Rady školy skrátená,
  2. pre uznášaniaschopnosť takého rozhodovania sa vyžaduje, aby sa hlasovania zúčastnila nadpolovičná väčšina všetkých členov Rady školy a pre prijatie stanoviska musí vyjadriť súhlas nadpolovičná väčšina zúčastnených na hlasovaní. V prípade nepredloženia žiadneho stanoviska od jednotlivých členov v určenom termíne sa toto bude považovať za zdržanie sa hlasovania,
  3. po ukončení písomného hlasovania bude vypracovaná zápisnica, ktorá sa prostredníctvom elektronickej pošty zašle všetkým členom Rady školy,
  4. rozhodovanie Rady školy per rollam nie je prípustné vo veciach uvedených v článku 3 bode 2 písm. a) a b).

(4) Rada školy vo výberovom konaní na funkciu riaditeľa školy

* 1. vopred určí spôsob voľby, stanoví pravidlá a kritéria výberu,
  2. posúdi predložené podklady jednotlivých uchádzačov a tajným hlasovaním určí poradie navrhovaných kandidátov, pričom na platné uznesenie vo veci vymenovania riaditeľa školy je potrebný nadpolovičný počet hlasov všetkých jej členov,
  3. odovzdá bezodkladne zriaďovateľovi školy:
     + - návrh na vymenovanie riaditeľa školy,
       - zápisnicu z výberového konania na obsadenie funkcie riaditeľa s prílohami (Vyhlásenie o mlčanlivosti, Prezenčné listiny členov výberovej komisie a delegovaných zástupcov, Prezenčná listina uchádzačov, Zápisnica z otvárania obálok, Uznesenie zo zasadnutia Rady školy).

**Čl. 4**

**Zloženie Rady školy**

1. Rada školy má **11** členov.
2. Členmi Rady školy sú:
   1. 3 zvolení zástupcovia rodičov alebo zákonných zástupcov žiakov školy,
   2. 2 zvolení zástupcovia pedagogických zamestnancov školy,
   3. 1 zvolený zástupca ostatných zamestnancov školy,
   4. 4 delegovaní zástupcovia zriaďovateľa,
   5. 1 zvolený zástupca žiakov školy.

**Čl. 5**

**Spôsob voľby členov Rady školy**

1. Voľba zástupcov rodičov do Rady školy sa uskutočňuje tajným hlasovaním rodičov alebo zákonných zástupcov žiakov navštevujúcich školu .
2. Voľba zástupcov pedagogických zamestnancov do Rady školy sa uskutočňuje tajným hlasovaním pedagogických zamestnancov školy.
3. Voľba zástupcu ostatných zamestnancov školy do Rady školy sa uskutočňuje tajným hlasovaním ostatných zamestnancov školy.
4. Voľba zástupcu žiakov do Rady školy sa uskutočňuje tajným hlasovaním z členov Študentskej rady Gymnázia vo Vranove nad Topľou a je v súlade so štatútom Študentskej rady.
5. Členovia Rady školy sú volení na štvorročné funkčné obdobie. Členom Rady školy môže byť iba fyzická osoba, ktorá je spôsobilá na právne úkony a je bezúhonná.
6. Spôsob voľby členov Rady školy je v súlade s § 1 vyhlášky č. 230/2009 Z. z..
7. Členom Rady školy nemôže byť riaditeľ školy a jeho zástupca.
8. Členstvo v Rade školy zaniká:
   1. uplynutím funkčného obdobia,
   2. vzdaním sa členstva,
   3. ak vzniknú dôvody na zánik členstva podľa Čl. 5 ods. (6),
   4. ak zástupca pedagogických zamestnancov alebo ostatných zamestnancov prestane byť zamestnancom školy,
   5. ak žiak zvoleného zástupcu rodičov prestane byť žiakom školy,
   6. ak zvolený zástupca žiakov prestane byť žiakom školy,
   7. odvolaním zvoleného alebo delegovaného člena podľa Čl. 4 ods. (2),
   8. odvolaním, ak bol člen rady školy právoplatne odsúdený za úmyselne spáchaný trestný čin, alebo pri neplnení povinnosti vyplývajúcich z členstva v Rade školy,
   9. smrťou člena alebo jeho vyhlásením za mŕtveho.
9. Členstvo v Rade školy sa pozastavuje dňom doručenia prihlášky člena Rady školy alebo jemu blízkej osoby do výberového konania na funkciu riaditeľa školy. Členstvo sa pozastavuje až do skončenia výberového konania.

**Čl. 6**

**Pravidlá rokovania Rady školy**

1. Rada školy na svojom prvom zasadnutí zvolí zo svojich členov predsedu Rady školy a podpredsedu Rady školy nadpolovičnou väčšinou členov Rady školy.
2. Predsedu Rady školy Rada školy odvolá, ak
   1. bol právoplatne odsúdený za úmyselný trestný čin,
   2. o to sám požiada.
3. Predsedu Rady školy môže Rada školy odvolať, ak
   1. nie je schopný podľa lekárskeho posudku zo zdravotných dôvodov vykonávať túto funkciu dlhšie ako šesť mesiacov,
   2. koná v rozpore s ustanoveniami zákona č. 596/2003 Z. z. alebo štatútom Rady školy.
4. Rada školy je schopná uznášať sa, ak je na jej zasadnutí prítomná nadpolovičná väčšina všetkých jej členov.
5. Na platné uznesenie Rady školy je potrebný nadpolovičný počet hlasov prítomných členov.
6. V prípade rovnosti hlasov pri hlasovaní členov Rady školy rozhoduje hlas predsedu RŠ.
7. Na platné uznesenie Rady školy vo veci vymenovania alebo odvolania riaditeľa školy je potrebný nadpolovičný počet hlasov všetkých členov.
8. Rada školy sa schádza podľa potreby, najmenej však trikrát ročne alebo podľa potreby, požiadaviek a naliehavosti aj viackrát ročne podľa plánu zasadnutí.
9. Zasadnutie rady školy je verejné, ak Rada školy dvojtretinovou väčšinou hlasov všetkých členov nerozhodne inak.
10. Zmeny v štatúte Rady školy je možné vykonať formou písomného dodatku, na odsúhlasenie ktorého je potrebná dvojtretinová väčšina hlasov všetkých členov Rady školy.
11. Nová Rada školy musí byť zvolená najneskôr do desiatich dní pred skončením funkčného obdobia Rady školy.
12. Z ustanovujúceho zasadnutia Rady školy sa vyhotoví zápisnica, ktorá obsahuje najmä priebeh a výsledky volieb predsedu a podpredsedu, ako aj mená a priezviská jej členov a môže obsahovať aj mená a priezviská kandidátov navrhnutých do územnej školskej rady.
13. Zápisnicu podpisuje zvolený predseda Rady školy a jej vyhotovenie zabezpečí riaditeľ školy. Prílohou zápisnice sú prezenčné listiny voliteľov.
14. Zápisnicu z ustanovujúceho zasadnutia Rady školy zasiela predseda rady školy zriaďovateľovi najneskôr do 3 dní od skončenia ustanovujúceho zasadnutia Rady školy.
15. Rada školy je zriadená dňom podpísaná zápisnice z ustanovujúceho zasadnutia Rady školy zástupcom zriaďovateľa.

**Čl. 7**

**Práva a povinnosti člena Rady školy**

1. Člen Rady školy má právo:
   1. voliť a byť volený,
   2. navrhovať kandidátov na funkciu predsedu Rady školy,
   3. byť informovaný o všetkých skutočnostiach, ktoré sú predmetom rokovania Rady školy a slobodne sa k nim vyjadrovať,
   4. hlasovať ku všetkým uzneseniam Rady školy,
   5. predkladať na rokovanie Rady školy vlastné námety, prípadne materiály.
2. Člen Rady školy je povinný sa zúčastňovať jej zasadnutí. Neúčasť na troch po sebe nasledujúcich zasadnutiach sa hodnotí ako nezáujem o výkon funkcie a neplnenie povinností člena Rady školy podľa tohto štatútu. Predseda Rady školy v prípade zástupcu volenej kategórie dá návrh na kooptovanie nového zástupcu tej zložky, ktorú uvedený člen v Rade školy zastupuje. V prípade delegovaného zástupcu, predseda Rady školy požiada zriaďovateľa o doplnenie Rady školy.
3. Pri svojej činnosti spolupracuje Rada školy s poradnými orgánmi riaditeľa školy (pedagogickou radou, predmetovými komisiami). Ak Rada rieši mimoriadne zložitý problém, môže si vyžiadať písomné stanovisko pracovníkov školy a rodičov žiakov školy, prípadne aj žiakov školy.
4. Člen Rady školy je povinný zabezpečiť ochranu osobných údajov chránených všeobecne záväznými predpismi.

**Čl. 8**

**Povinnosti predsedu Rady školy**

1. Predseda Rady školy je štatutárnym orgánom, ktorý riadi činnosť Rady školy a koná v jej mene. Rozhoduje o všetkých záležitostiach Rady školy, ak nie sú zákonom alebo štatútom vyradené do pôsobnosti iných orgánov.
2. Za predsedu Rady školy môže byť zvolená fyzická osoba, ktorá je spôsobilá na právne úkony a je bezúhonná.
3. Predseda Rady školy predloží na najbližšom zasadnutí Rady školy po jej ustanovujúcom zasadnutí návrh štatútu Rady školy k jeho schváleniu.
4. Predseda Rady školy zvoláva, pripravuje a riadi schôdze Rady školy.
5. Predseda rady školy zvolá Radu školy najneskôr do 15 dní, ak o to požiada tretina členov Rady školy, riaditeľ školy alebo zriaďovateľ. Ak tak neurobí, Radu školy zvolá za jej predsedu jej podpredseda.
6. Uznesenie Rady školy alebo štatút môže obmedziť právo predsedu Rady školy konať v jej mene, toto obmedzenie však nie je účinné, voči tretím osobám, ak tieto osoby o tejto skutočnosti nevedeli, alebo nemohli vedieť.
7. Predseda Rady školy informuje riaditeľa školy a zriaďovateľa školy o pláne zasadnutí na príslušný kalendárny rok.
8. Predseda Rady školy vypracuje ročnú správu v termíne určenom radou školy, najneskôr do 31. marca.
9. Výročná správa obsahuje:
   1. prehľad činnosti vykonávaných v kalendárnom roku s uvedením vzťahu k účelu založenia Rady školy,
   2. zmeny a nové zloženie Rady školy, ku ktorým došlo v priebehu roka a
   3. ďalšie údaje určené Radou školy.
10. Výročná správa je pre verejnosť prístupná v sídle Rady školy. Jeden výtlačok výročnej správy Rada školy zasiela zriaďovateľovi.

**Čl. 9**

**Povinnosti podpredsedu Rady školy**

* + - 1. Podpredseda Rady školy zastupuje predsedu Rady školy v čase jeho neprítomnosti v rozsahu práv a povinnosti predsedu Rady školy.
      2. Podpredseda Rady školy zastupuje predsedu v rozsahu jeho práv a povinnosti v čase pozastavenia členstva predsedovi Rady školy z dôvodu jeho kandidatúry na funkciu riaditeľa školy, pri ktorej sa Rada školy zriadila.
      3. Podpredseda rady školy vyhotovuje zápisnice z jednotlivých zasadnutí Rady školy.

**Čl. 10**

**Vzťah Rady školy k orgánom miestnej štátnej správy**

1. Predseda Rady školy informuje riaditeľa školy o pláne zasadnutí na príslušný kalendárny rok.
2. Riaditeľ školy v súlade s plánom zasadaní predkladá Rade školy príslušné materiály, a to spravidla v písomnej forme a v požadovanom množstve.
3. Na žiadosť Rady školy je riaditeľ školy povinný podať informáciu či vysvetlenie osobne na zasadnutí Rady školy.
4. Návrh na vymenovanie riaditeľa školy podáva Rada školy na základe výberového konania zriaďovateľovi školy najneskôr do dvoch mesiacov od vyhlásenia výberového konania.

**Čl. 11**

**Vypracovanie a schválenie štatútu**

(1) Za vypracovanie štatútu Rady školy zodpovedá predseda Rady školy.

(2) Predseda Rady školy oboznámi členov Rady školy s návrhom štatútu ešte pred jeho schvaľovaním.

(3) Člen Rady školy sa slobodne vyjadruje k návrhu štatútu a jeho autorstvo je výsledkom spoločného snaženia všetkých členov Rady školy.

(4) Štatút Rady školy sa schvaľuje verejným hlasovaním na najbližšom zasadnutí Rady školy po jej ustanovení nadpolovičným počtom hlasov prítomných členov Rady školy.

(5) Platnosť štatútu sa začína dňom jeho schválenia, podpisuje ho predseda Rady školy

(6) Platnosť štatútu je totožná s funkčným obdobím Rady školy alebo môže platiť do času schválenia nového štatútu, ak sa o tom dohodnú členovia Rady školy.

**Čl. 12**

**Finančné zabezpečenie Rady školy**

1. Rada školy zabezpečuje svoju činnosť z prostriedkov rozpočtu školy na tento účel určenými v súlade s osobitnými predpismi. Za finančnú úhradu nákladov rady školy zodpovedá riaditeľ školy. Riaditeľ školy v spoluprácu s radou školy vypracuje vnútornú smernicu pre financovanie rady školy.
2. Rada školy nemá vlastný majetok.
3. Za finančnú úhradu nákladov Rady školy zodpovedá riaditeľ školy.
4. Riaditeľ školy v spolupráci s Radou školy vypracuje smernicu pre financovanie Rady školy.
5. Rada školy hospodári podľa schváleného rozpočtu.
6. Rozpočet Rady školy obsahuje všetky rozpočtované príjmy a výdavky, pričom sa zostavuje a schvaľuje na príslušný kalendárny rok.
7. Návrh rozpočtu predkladá predseda Rady školy po jeho prerokovaní a schválení riaditeľom školy na schválenie Rade školy najneskôr jeden mesiac pred začiatkom kalendárneho roka, na ktorý sa rozpočet zostavuje.

**Čl. 13**

**Záverečné ustanovenia**

Tento štatút bol prerokovaný a doplnený na ustanovujúcom zasadnutí Rady školy dňa 03.05.2017 a schválený dňa ............. členmi Rady školy a mení predchádzajúci štatút RŠ na základe účinnosti zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov a na základe účinnosti novelizácie zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.

Účinnosť nadobúda dňom schválenia v Rade školy.

Vo Vranove nad Topľou .........................................

PhDr. Maroš Mitrik

*predseda Rady školy*